# 1.ორგანიზაციული ეთიკა

ეთიკის კოდექსის მიზანია:

* ეთიკური ფასეულობების, ეთიკური ქცევის უმაღლესი სტანდარტების და პროფესიული ეთიკის დანერგვა;
* ადმინისტრაციის, დირექტორის და მთელი პერსონალის ძალისხმევით ეთიკური კულტურის ჩამოყალიბება;
* სათანადო ეთიკური ქცევის წახალისება.

წინამდებარე ეთიკის კოდექსის შემოღებით, დაცვით და რეგულარული განახლებით, კლინიკა ადასტურებს სურვილს, ხელი შეუწყოს მაღალი ეთიკური ქცევის დამკვიდრებას. წინამდებარე ეთიკის კოდექსი მოიცავს როგორც ეროვნულ, ასევე საერთაშორისოდ აღიარებულ პრინციპებსა და პრაქტიკას.

კოდექსი ეხება კლინიკის ყველა თანამშრომელს. კლინიკის ნებისმიერი რგოლის თანამშრომელს ევალება დაიცვას მოცემული ეთიკის კოდექსი, პატივი სცეს მის სულისკვეთებასა და დებულებებს, იმოქმედოს აღნიშნული კოდექსით როგორც კლინიკის შიგნით, ასევე მესამე მხარესთან ურთიერთობაში.

ეთიკის კოდექსის პრინციპების შესრულებაზე ზედამხედველობას, ეთიკური საკითხების და პრობლემების განხილვას, შესაბამისი გადაწყვეტილებების და მაკორექტირებები ღონისძიებების შემუშავებას ახორციელებეს **კლინიკის მმართველი გუნდის კომიტეტი .**

კლინიკის მთავარი საზრუნავი არის პაციენტი, მისი ჯანმრთელობა და უსაფრთხოება. კლინიკის მიზანია მოსახლეობას მიაწოდოს მაღალი ხარისხის და თანამედროვე სტანდარტების შესაბამისი სამედიცინო მომსახურება, უსაფრთხო გარემოსა და სათანადო ეთიკური პრინციპების დაცვის პირობებში. საქმიანობისას პროფესიული ცოდნისა და სტანდარტების გარდა, პერსონალმა უნდა იხელმძღვანელოს ეთიკური ფასეულობებით, რომლებიც ეფუძნება პატიოსნების, სანდოობის, სამართლიანობის და ეთიკის პრინციპებს.

## კლინიკის ეთიკის პრინციპები

### პაციენტის და პერსონალის ინფორმაციის კონფიდენციალურობა

ჯანმრთელობის შესახებ ინფორმაცია წარმოადგენს განსაკუთრებული კატეგორიის მონაცემებს და მისი დამუშავება დასაშვებია მხოლოდ ,,პერსონალურ მონაცემთა დაცვის შესახებ“ საქართველოს კანონით გათვალისწინებულ შემთხვევებში. აღნიშნულის გათვალისწინებით:

* კლინიკა ატარებს პაციენტთა მონაცემების კონფიდენციალურობის დაცვის პოლიტიკას და ფლობს შესაფერის ტექნოლოგიურ სისტემებს ინფორმაციაზე წვდომის დონეებით;
* კლინიკის თანამშრომლებს ეკრძალებათ პაციენტის კონფიდენციალური ინფორმაციის გამჟღავნება, გამოქვეყნება, გასაჯაროვება ან გავრცელება ამ უკანასკნელის სიკვდილის შემდეგაც კი.
* კლინიკა აგროვებს მონაცემებს პაციენტებზე, ამუშავებს ამ მონაცემებს და პასუხისმგებლობას იღებს ინფორმაციის სიზუსტეზე;
* კლინიკა წინასწარ ატყობინებს პაციენტს სად უნდა გააზიაროს მისი მონაცემები და იღებს მისგან თანხმობას;
* კლინიკა უზრუნველყოფს პერსონალის კონფიდენციალური ინფორმაციის დაცვას და თანამშრომლებს ეკრძალებათ კოლეგების და სხვა თანამშომლების კონფიდენციალური ინფორმაციის გამჟღავნება;

### ინტერესთა კონფლიქტის თავიდან აცილება

ინტერესთა კონფლიქტმა შესაძლებელია საფრთხე შეუქმნას თანამშრომლის ობიექტურად და სამართლიანად განსჯის უნარს. კლინიკა და პერსონალი ვალდებულია თავი აარიდოს ინტერესთა კონფლიქტს და დაიცვას შემდეგი ნორმები:

* პროფესიული სამედიცინო საქმიანობის განხორციელების პროცესში პაციენტებთან ურთიერთობისას არ იმოქმედონ ანგარებით, მათ შორის, მესამე პირის სასარგებლოდ;
* არ შევიდნენ გარიგებაში რომელიმე სამედიცინო დაწესებულებასთან და/ან ფარმაცევტულ კომპანიასთან და არ გამოიყენონ პაციენტი რაიმე მატერიალურ სარგებლის მიღების მიზნით;

### პრეტენზიებთან დაკავშირებული პროცესები:

კლინიკისთვის პრიორიტეტია პაციენტის და პერსონალის კმაყოფილება.

კლინიკა ხელმძღვანელობს პაციენტის ინტერესებით, სამართლიანობის პრინციპით და გამორიცხავს პირადი, კრიმინალური ან სხვა სახის შეხედულებების გავლენას გადაწყვეტილებებზე, რისთვისაც კლინიკას შემუშავებული აქვს პაციენტის/თანამშრომლის უკმაყოფილებაზე, პრეტენზიაზე, საჩივარზე რეაგირების დროული და ეფექტური სისტემა .

### დამოუკიდებლობა და ობიექტურობა

კლინიკის ყველა თანამშრომელი ვალდებულია:

* ხელმძღვანელობდეს პროფესიული სტანდარტებით, ჰუმანიზმის, სამართლიანობის პრინციპებით.
* პაციენტებს შესთავაზოს კეთილგანწყობილი გარემო;
* ყველა პაციენტს უნდა მოექცეს თანაგრძნობით, პატივისცემით, თავაზიანად.
* თითოეული თანამშრომელი ვალდებულია იყოს ყურადღებიანი, სამართლიანი და მომთმენი პაციენტის მიმართ;
* დაუშვებელია პაციენტთან უსიამოვნო, ქედმაღლური ურთიერთობა;
* იმოქმედოს მხოლოდ პაციენტის ინტერესების შესაბამისად;
* პაციენტის ინტერესებთან დაკავშირებული პროფესიული გადაწყვეტილებების მიღებისას იყოს თავისუფალი და დამოუკიდებელი, პატივი უნდა სცეს პაციენტის ღირსებას, აღმსარებლობასა და ტრადიციებს;
* ისაუბროს პაციენტისთვის გასაგებ ენაზე (შესაძლებლობის შემთხვევაში, პაციენტის ენაზე).
* პატივი უნდა სცეს კოლეგების, თანამშრომლების უფლებებს და დაამკვიდროს მათ შორის ურთიერთპატივისცემის ატმოსფერო.
* იზრუნოს პროფესიული საქმიანობის პრესტიჟის ამაღლებაზე და ყოველთვის უნდა ამკვიდრებდეს პროფესიული საქმიანობის უმაღლეს სტანდარტებს;
* ექიმი პაციენტებსა და საზოგადოებაში პირადი მაგალითით უნდა ამკვიდრებდეს ჯანსაღი ცხოვრების წესს;
* ექიმმა უნდა გამოიჩინოს უდიდესი სიფრთხილე ახალი ტექნოლოგიების ან სამკურნალო საშუალებების/მეთოდების გამოყენებისას და არ უნდა გამოიყენოს ის რაც ეწინააღმდეგება საქართველოს კანონმდებლობას;
* ექიმმა უნდა დაადასტუროს მხოლოდ ის, რაც თავად შეამოწმა.
* თუ ექიმს არა აქვს გამოკვლევის ან მკურნალობის საშუალება, მან უნდა მიმართოს სხვა ექიმს, რომელსაც ეს შესაძლებლობა გააჩნია ან გადაამისამართოს პაციენტი ასეთ ექიმთან;
* ხელი არ უნდა შეუშალოს კოლეგას საქმიანობაში, აკრძალულია კოლეგის გაძევების მცდელობა ან კონკურენციის გამო გაძევება;

### თანამშრომლების წახალისება ეთიკური საკითხების წამოსაწევად

ყველა თანამშრომელი მოწოდებული უნდა იყოს, რომ დაცული იქნას კლინიკის ეთიკური პრინციპები და ეჭვის/დარღვევის შემთხვევაში, ყველა თანამშრომელს მოეთხოვება იმოქმედოს პასუხისმგებლობის გრძნობით და ეთიკური დილემის გადაწყვეტის საკითხი დააყენოს მის უშუალო უფროსთან.

იმ შემთხვევაში თუ თანამშრომლის შეხედულების თანახმად, საკითხი საჭიროებს დამატებით დაზუსტებას, საკითხის დამატებითი განხილვა უნდა მოხდეს ეთიკის კომიტეტის სხდომაზე, დროული რეაგირების და მაკორექტირებელი ღონისძიებების გატარების მიზნით;

### მომსახურების ზუსტი/უშეცდომო გადასახადი

ყველა პაციენტმა უნდა მიიღოს კონკრეტულად მისთვის გათვალისწინებული (დანიშნული) სამედიცინო მომსახურება და უნდა გადაიხადოს ზუსტად ის ღირებულება, რაც შეესაბამება ამ მომსახურებას. ამისთვის კლინიკას განსაზღვრული აქვს მომსახურებების ღირებულებები და თანხის გადახდის პროცესი კონტროლდება მკაცრად;

### ეფექტური გადასაჭრელი გზის პოვნა განსაზღვრულ დროში, ჯანდაცვის ორგანიზაციის დადგენილი პოლიტიკის თანახმად

ეთიკური პრობლემების გადასაჭრელად შექმნილია ეთიკის კომიტეტი, რომელიც მოწოდებულია დროულად და ოპერატიულად განიხილოს საკითხი, მოახდინოს რეაგირება, დასახოს გამოსწორების და პრობლემის მოგვარების გზები, საშუალებები და მაქსიმალურად მოკლე დროში აღმოფხვრას პრობლემა;

### კონფლიქტების მოგვარება როცა მატერიალურ დაინტერესებას და საგადასახადო ღონისძიებებს შეუძლია ხელი შეუშალოს პაციენტის მომსახურებას.

კლინიკისთვის პრიორიტეტია პაციენტის ჯანმრთელობა. ამიტომ, თუ პაციენტს აღენიშნება სიცოცხლისათვის საშიში მდგომარეობა და ის საჭიროებს გადაუდებელ სამედიცინო დახმარებას, აკრძალულია პაციენტისთვის უარის თქმა ნებისმიერი მიზეზით, მათ შორის მომსახურების ღირებულების გადახდასთან დაკავშირებული საკითხების გამო. გეგმური მომსახურების შემთხვევაში, ანგარიშსწორება ხდება მოქმედი კანონმდებლობის შესაბამისად. სოციალური პასუხისმგებლობიდან გამომდინარე, კლინიკა სამიზნე ჯგუფებთან ურთიერთობისას იყენებს მოქნილ პოლიტიკას.

### შესაბამისი ინფორმირებული თანხმობა სამედიცინო პროცედურისთვის;

ეთიკური პრობლემების და გაუგებრობის რისკების დაზღვევის მიზნით, პაციენტი ინფორმირებული უნდა იყოს რა სახის სამედიცინო მომსახურება ეწევა, ვინ არის მომსახურების გამწევი პირი. სამედიცინო პერსონალი, რომელიც მომსახურებას უწევს პაციენტს, უნდა გაეცნოს მას. ექიმი ვალდებულია წინასწარ, მომსახურების გაწევამდე პაციენტს დეტალურად აუხსნას და გააგებინოს სამედიცინო მომსახურების მოსალოდნელი შედეგები, ამ მომსახურებასთან დაკავშირებული რისკი, განზრახული სამედიცინო მომსახურების სხვა, ალტერნატიული ვარიანტები და ამ უკანასკნელთა თანხმლები რისკი და შესაძლო ეფექტიანობა, სამედიცინო მომსახურებაზე უარის თქმის მოსალოდნელი შედეგები, სამედიცინო მომსახურებასთან დაკავშირებული ფინანსური და სოციალური საკითხები და დარწმუნდეს, რომ პაციენტმა გაიგო მიწოდებული ინფორმაცია, გაიაზრა ეწინააღმდეგება თუ არა ეს კონკრეტული მომსახურება მის ეროვნულ, რელიგიურ, ეთიკურ ნორმებს და პაციენტმა თვითონ მიიღოს გაცნობიერებული გადაწყვეტილება სამედიცინო მომსახურების ჩატარება/არჩატარების თაობაზე.

საქართველოს კანონმდებლობით განსაზღვრულია ის მომსახურებები, რომლებიც საჭიროებს წერილობით ინფორმირებულ თანხმობას

**ამასთან, ენობრივი ნიშნით პაციენტის დისკრიმინაციის თავიდან აცილების მიზნით,** **ეს ფორმები არის სახელმწიფო ენაზე და ერთ-ერთ საერთაშორისო ენაზე (ინგლისური).**

ამასთან, ბავშვთა კონტიგენტის ან გაცნობიერებული გადაწყვეტილების მიღების უნარის არმქონე პაციენტის მომსახურების შემთხვევაში, ექიმმა წერილობითი ინფორმირებული თანხმობა უნდა მიიღოს პაციენტის ნათესავის ან კანონიერი წარმომადგენლისგან.

თუ აუცილებელია პაციენტისთვის გადაუდებელი სამედიცინო მომსახურების გაწევა, მაგრამ პაციენტის ნათესავის ან კანონიერი წარმომადგენლის მოძებნა ვერ ხერხდება ან პაციენტის ნათესავი ან კანონიერი წარმომადგენელი სამედიცინო მომსახურების გაწევის წინააღმდეგია, ექიმი სამედიცინო მომსახურების გაწევის შესახებ გადაწყვეტილებას იღებს პაციენტის ჯანმრთელობის ინტერესების გათვალისწინებით.

გასათვალისწინებელია, რომ პაციენტს შეიძლება არ მიეწოდოს ინფორმაცია მისი ჯანმრთელობის მდგომარეობის შესახებ ან ამ ინფორმაციის მოცულობა შეიზღუდოს, თუ არსებობს დასაბუთებული ვარაუდი, რომ სრული ინფორმაციის მიღება პაციენტის ჯანმრთელობას სერიოზულ ზიანს მიაყენებს. აღნიშნულ საკითხს განიხილავს და გადაწყვეტილებას იღებს ეთიკის კომიტეტი.

კლინიკა უზრუნველყოფს ისეთი გარემოს შექმნას, რომელიც უსაფრთხოა დასაქმებულთა და პაციენტების ჯანმრთელობისთვის. პროცესები ხორციელდება საქართველოს კანონმდებლობის, მათ შორის, შრომის კოდექსის, შრომის უსაფრთხოების კოდექსის მოთხოვნათა შესაბამისად, რასაც მონიტორინგს უწევს შრომის უსაფრთხოების სპეციალისტი, რომელიც შრომის უსაფრთხოების ნორმების დარღვევის პრევენციის მიზნით უზრუნველყოფს შრომის უსაფრთხოების ღონისძიებების დანერგვასა და მართვას.

**ამასთან, ყურადღება ექცევა შეზღუდული შესაძლებლობების სტატუსის მქონე პაციენტების საჭიროებებს, რისთვისაც კლინიკა უზრუნველყოფილია ლიფტით, პაციენტთა გადასაადგილებელი ეტლით, შშმ პირების საპირფარეშოთი.**

### განსაზღვრული მომსახურება რომელიც კონფლიქტშია პაციენტის მიერ მითითებულ სურვილთან, პაციენტთან ან ოჯახთან სათანადო კონსულტაციის გარეშე, როგორც არის მითითებული

ექიმი ვალდებულია მიაწოდოს პაციენტს მოსალოდნელი შედეგების შესახებ ამომწურავი, დეტალური ინფორმაცია და დარწმუნდეს, რომ პაციენტმა გააცნობიერა მიწოდებული ინფორმაცია. საბოლოო გადაწყვეტილებას იღებს პაციენტი და ექიმი ვალდებულია აღასრულოს პაციენტის ნება.

თუ პაციენტის ნათესავი ან კანონიერი წარმომადგენელი სამედიცინო მომსახურების გაწევის წინააღმდეგია, ექიმი სამედიცინო მომსახურების გაწევის შესახებ გადაწყვეტილებას იღებს პაციენტის ჯანმრთელობის ინტერესების გათვალისწინებით. ნათესავს ან კანონიერ წარმომადგენელს მხოლოდ ტერმინალურ სტადიაში პაციენტის უგონო მდგომარეობაში ყოფნის შემთხვევაში აქვს უფლება მომაკვდავი ადამიანის ღირსების დაცვის მიზნით და პიროვნული შეხედულებების გათვალისწინებით, თქვას უარი სარეანიმაციო ღონისძიებებზე/პალიატიურ მკურნალობაზე.

გარდაცვლილი პაციენტის პათოლოგიურ-ანატომიური გაკვეთა ხორციელდება რელიგიური ან სხვა მოტივების, აგრეთვე გარდაცვლილის მიერ სიცოცხლეში გაცხადებული ნების გათვალისწინებით, ან მისი ნათესავის ან კანონიერი წარმომადგენლის თანხმობით.

## **დისკრიმინაცია და სამუშაო გარემო**

შინაგანაწესის თანახმად შპს ზუგდიდის ინფექციურ საავადმყოფოში არაა დაშვებული ისეთი ქცევები, მათ შორის ჟესტები, ენა, ფიზიკური კონტაქტი, ან სხვა აქტივობა, რომელიც არის საფრთხის შემცველი, სექსუალურად ძალადობრივი, საშიში, აგრესიული ან ექსპლუატაციური.

ზუგდიდის ინფექციურ საავადმყოფოს გააჩნია პოლიტიკა და პროცედურები, რომ გადაჭრას სამუშაო ადგილზე კონფლიქტი, მათ შორის ცუდად შესრულებული სამუშაოს მართვა.

* **ზუგდიდის ინფექციურ საავადმყოფოში აკრძალულია პაციენტის ან თანამშრომლის დისკრიმინაცია რასის, კანის ფერის, ენის, სქესის, გენდერული იდენტობის და სექსუალური ორიენტაციის, ასაკის, აღმსარებლობის, პოლიტიკური და სხვა შეხედულებების, ეროვნული, ეთნიკური და სოციალური კუთვნილების, წარმოშობის, ქონებრივი და წოდებრივი მდგომარეობის, საცხოვრებელი ადგილის, ოჯახური მდგომარეობის ან სხვა რაიმე მახასიათებლის გამო, შეზღუდული შესაძლებლობის, დაავადების ან პირადული უარყოფითი დამოკიდებულების გამო. ეს ვალდებულება ვრცელდება ყველა პაციენტზე და ყველა თანამშრომელზე, მათ შორის, თანამშრომლის შერჩევაზე, დაწინაურებაზე, გადაყვანაზე ან გათავისუფლებაზე.**

- კლინიკაში აკრძალულია ისეთი ქცევები, ჟესტები, გამონათქვამები, ფრაზები, ფიზიკური კონტაქტი, ან სხვა აქტივობა, რომელიც არის საფრთხის შემცველი, სექსუალურად ძალადობრივი, საშიში, აგრესიული ან ექსპლუატაციური.

- **კლინიკის დამოკიდებულება შეურიგებელია დისკრიმინაციის და ძალადობის ფაქტების მიმართ, შეურიგებელია როგორც განმახორციელებელი პირების, ასევე იმ პირების მიმართ, ვისი მიზეზით, დახმარებით, მითითებითაც მოხდა აღნიშნული დისკრიმინაციის და ძალადობის ფაქტი;**

**- სამუშაო ადგილზე შექმნილი კონფლიქტების დარეგულირება, მათ შორის ცუდად შესრულებული სამუშაოს გამო, წარმოადგენს მონაწილე პირების უშუალო ხელმძღვანელ(ებ)ის კომპეტენციას და შემდეგ, განხილულ იქნება ეთიკის კომიტეტის მიერ;**

- დისკრიმინაციისა და ძალადობის ნებისმიერი შემთხვევა გამოკვლეული იქნება ეთიკის კომიტეტის მიერ და განახორციელებს შესაბამის რეაგირებას

### ინფორმაციის სანდოობა

* ადმინისტრაციაში წარდგენილი ყველა ინფორმაცია (მათ შორის, სამედიცინო ბარათები, ანგარიშები და სხვა) უნდა შეესაბამებოდეს სინამდვილეს და იყოს ზუსტი;
* სხვა ორგანოსთვის გადაცემული ყველა ინფორმაცია (ანგარიშები, ჩანაწერები და ა.შ) უნდა შეესაბამებოდეს სინამდვილეს და იყოს ზუსტი.

### პარტნიორებთან ურთიერთობა:

* კლინიკის თანამშრომლობა პარტნიორებთან დაფუძნებულია სამართლიანობაზე, ურთიერთ პატივისცემაზე და ეთიკურ სტანდარტებზე;
* სახელშეკრულებო ურთიერთობები წარიმართება ხელშეკრულებით ნაკისრი ვალდებულებების დროულად და ეფექტურად შესრულებით;
* დავის წამოჭრის შემთხვევაში, კლინიკა ეცდება საკითხის მოლაპარაკების გზით გადაჭრას, რათა მიღწეულ იქნას საკითხის მეგობრული გადაწყვეტა.

### პასუხისმგებლობა

თითოეული პირი პასუხისმგებელია საკუთარ ეთიკურ ქცევაზე. მოცემული ეთიკის კოდექსის დაცვა სავალდებულოა ყველა თანამშრომლისთვის, ისე როგორც, ეს მათ ხელშეკრულებაშია მითითებული.

განყოფილების უფროსები ანგარიშვალდებული არიან დირექტორის წინაშე და მათდამი დაქვემდებარებულ განყოფილებებში აღნიშნული ეთიკის კოდექსის იმპლემენტაციაზე და დაცვაზე.

### ეთიკის კოდექსის დარღვევა

კლინიკა დაუყოვნებლივ მიიღებს ადმინისტრაციულ ზომებს, თუკი რომელიმე თანამშრომელი განზრახ ან უყურადღებობით დაარღვევს კოდექსით გათვალისწინებულ ნორმებს.

კოდექსის განხილვა და განახლება ხდება 3 წელიწადში ერთხელ, თანამშრომლებს მიეწოდებათ ელექტრონულ ფოსტაზე და მატერიალური სახით ინახება ადმინისტრაციაში.