**ჩვენი პასუხისმგებლობა - ეთიკის და ქცევის კოდექსი**

**პრეამბულა**

შპს „ზუგდიდის ინფექციური საავადმყოფო“ აცნობიერებს რა, რომ მისი თანამშრომლის (შემდგომში - თანამშრომლის) ეთიკა და ქცევა, როგორც სამსახურებრივი მოვალეობის შესრულებისას, ისე სხვა საქმიანობის განხორციელების დროს წარმოადგენს შპს „ზუგდიდის ინფექციური საავადმყოფო-“ ეფექტური მუშაობის და ავტორიტეტის განმტკიცების მნიშვნელოვან წინაპირობას, ეყრდნობა რა საქართველოს კონსტიტუციას და კანონებს, კანონის უზენაესობის, კეთილსინდისიერებისა და მიუკერძოებლობის პრინციპებს, ადგენს თანამშრომელთა ქცევის წესებს, რომელთა მიზანია თანამშრომლისადმი დამოუკიდებლობის, მიუკერძოებლობის, საზოგადოების ნდობისა და რწმენის ამაღლება.

**კოდექსის მიზანი**

წინამდებარე ეთიკის და ქცევის კოდექსი განსაზღვრავს თანამშრომლის ქცევის წესებსა და პროფესიული ეთიკის ნორმებს.

ქცევის კოდექსის მიზანია, სახელმწიფოსა და საზოგადოების წინაშე დაკისრებული პროფესიული პასუხისმგებლობის გათვალისწინებით დაადგინოს თანამშრომელთა ეთიკისა და ქცევის წესები, ხელი შეუწყოს თანამშრომლებში პროფესიული ღირსების განცდის დამკვიდრებას და პროფესიული საქმიანობისადმი პატივისცემას.

წინამდებარე დოკუმენტი არის საჯარო და ხელმისაწვდომი ნებისმიერი პირისთვის.

**კოდექსის მოქმედების სფერო**

კოდექსის მოქმედება თანაბრად ვრცელდება შპს „ზუგდიდის ინფექციური საავადმყოფო“ ყველა თანამშრომელზე.

კოდექსის დებულებები სრულად ვრცელდება თანამშრომლის ისეთ ქცევაზე, რომლებიც კოდექსში არ არის მოხსენიებული , მაგრამ თავისთავად გამომდინარეობს ამ კოდექსის პრინციპებიდან.

**მორალური სტანდარტები**

თითოეულ თანამშრომელს გაცნობიერებული უნდა ჰქონდეს, რომ მას გააჩნია პროფესიული ვალდებულებები. ის უნდა მოქმედებდეს პატიოსნებისა და პასუხისმგებლობის მაღალი სტანდარტებით. იგი თავის საქმიანობაში უნდა ხელმძღვანელობდეს კულტურის, თავაზიანობის, ღირსების, ურთიერთპატივისცემის, ნდობის, მიუკერძოებლობის, სამართლიანობისა და ობიექტურობის, პროფესიული დამოუკიდებლობის, სანდოობისა და კონფიდენციალურობის პრინციპებითა და საყოველთაოდ აღიარებული ნორმებით. თანამშრომელი ხელს უნდა უწყობდეს ორგანიზაციის მიმართ საზოგადოების რწმენისა და ნდობის განმტკიცებასა და ამაღლებას.

**ადამიანის უფლებებისა და თავისუფლებების დაცვა**

თანამშრომელი პატივს უნდა სცემდეს და იცავდეს საქართველოს კონსტიტუციით, კანონმდებლობით და საერთაშორისო ხელშეკრულებებით აღიარებულ ადამიანის უფლებებსა და თავისუფლებებს, „ჯანმრთელობის დაცვის შესახებ“, „პაციენტის უფლებების შესახებ“, „საექიმო საქმიანობის შესახებ“ საქართველოს კანონებს. პიროვნების ღირსების პატივისცემის პრინციპი სავალდებულოა ორგანიზაციის თანამშრომლისთვის.

თავისი უფლებამოსილების განხორციელებისას თანამშრომელი ვალდებულია, არ დაუშვას რაიმე სახის დისკრიმინაცია.

**სამსახურებრივი მდგომარეობის გამოყენება**

თანამშრომელი ვალდებულია, მისთვის მინიჭებული უფლებამოსილება გამოიყენოს მხოლოდ სამსახურებრივი მოვალეობების შესასრულებლად.

დაუშვებელია :

1. სამსახურებრივი მდგომარეობის გამოყენება ნებისმიერ პირზე უკანონო ზეწოლისათვის;
2. სამსახურებრივი დროისა და ქონების, ასევე სხვა თანამშრომელთა დროისა და ქონების გამოყენება არასამსახურებრივი მიზნებისათვის;
3. არასამსახურებრივი მიზნებისათვის სამსახურებრივი მოწმობის გამოყენება და/ან მისი სხვა პირისათვის გადაცემა.

**ეფექტურობა და პროფესიონალიზმი**

თანამშრომელი ვალდებულია პროფესიონალიზმის მაღალი ხარისხითა და პასუხისმგებლობით შეასრულოს მასზე კანონით დაკისრებული ვალდებულებები.

დაკისრებული მოვალეობის განხორციელებისას, თანამშრომელი უნდა ხელმძღვანელობდეს მიუკერძოებლობის პრინციპით.

**კოლეგებთან ურთიერთობა**

კოლეგებთან ურთიერთობისას თანამშრომელი უნდა ხელმძღვანელობდეს პროფესიული სოლიდარობის პრინციპით. კერძოდ, თანამშრომელი:

ა) ხელს უნდა უწყობდეს კოლეგებს შორის ურთიერთნდობის დამკვიდრებას და თავს უნდა არიდებდეს პირადი თუ სხვა სახის კონფლიქტების წარმოშობას ან გაღვივებას;

ბ) საკუთარ გამოცდილებას უნდა უზიარებდეს იმ კოლეგებს, რომელთა კვალიფიკაცია და სამუშაო გამოცდილება ამას საჭიროებს;

გ) თავს უნდა იკავებდეს კოლეგის საქმიანობაში ჩარევისაგან;

დ) არ უნდა ითხოვდეს კოლეგისაგან ისეთი მომსახურების გაწევას, რომელიც გაართულებს მისთვის დაკისრებული მოვალეობის შესრულებას;

ე) წინასწარ განზრახულად არ უნდა შეიყვანოს კოლეგა შეცდომაში;

ვ) ტაქტიანად უნდა მიუთითოს კოლეგას, მის მიერ დაშვებულ შეცდომასა და ხარვეზებზე;

ზ) უნდა ითვალისწინებდეს პროფესიული სოლიდარობის და ჯანსაღი სამუშაო გარემოს შექმნისათვის აუცილებელ სხვა პრინციპებსა და ნორმებს ;

თ) დაუშვებელია კოლეგასთან ურთიერთობისას ხმამაღალი საუბარი ან შეუფერებელი სიტყვებისა და ჟარგონების გამოყენება.

შპს „ზუგდიდის ინფექციური საავადმყოფო“

კლინიკური დირექტორი: ------------------------------- ბადრი შედანია